b'\n_START_ARTICLE_\nAdidas\n_START_SECTION_\nIstorija\n_START_PARAGRAPH_\n\xc4\xaekurta 1924 m. dviem broliams \xe2\x80\x93 Adolfui ir Rudolfui Dassler \xe2\x80\x93 gr\xc4\xaf\xc5\xbeus po Pirmojo pasaulinio karo \xc4\xaf gimt\xc4\x85j\xc4\xaf miestel\xc4\xaf Hercogenaurach\xc4\x85, Bavarijoje._NEWLINE_I\xc5\xa1 prad\xc5\xbei\xc5\xb3 firma buvo pavadinta Gebr\xc3\xbcder Dassler Schuhfabrik (broli\xc5\xb3 Dassler bat\xc5\xb3 fabrikas). Broliai batus k\xc5\xabr\xc4\x97 savo nam\xc5\xb3 r\xc5\xabsyje, ta\xc4\x8diau miestelyje, kuriame jie gyveno elektros tuomet dar nebuvo, tod\xc4\x97l broliai elektros energij\xc4\x85 gaudavo mindami stovint\xc4\xaf dvirat\xc4\xaf ir taip priversdami savo technik\xc4\x85 dirbti._NEWLINE_1936 m. Adolfas, pravarde Adi, va\xc5\xbeiavo \xc4\xaf vasaros olimpiad\xc4\x85 vienu pirm\xc5\xb3j\xc5\xb3 pasaulyje greitkeliu. T\xc5\xb3 met\xc5\xb3 olimpaidoje jis r\xc4\x97m\xc4\x97 amerikie\xc4\x8di\xc5\xb3 b\xc4\x97gik\xc4\x85 Jesse Owens, kuris buvo pirmas juodaodis sportininkas tur\xc4\x97j\xc4\x99s r\xc4\x97m\xc4\x97j\xc5\xb3. Owens av\xc4\x97damas tais batais laim\xc4\x97jo keturis aukso medalius ir taip suteik\xc4\x97 ger\xc4\x85 vard\xc4\x85 sau ir Dassler batams, kurie netrukus prad\xc4\x97jo populiar\xc4\x97ti tarp pasaulinio garso sportinink\xc5\xb3. Ant broli\xc5\xb3 stal\xc5\xb3 netrukus atsirado lai\xc5\xa1k\xc5\xb3 i\xc5\xa1 viso pasaulio, o nacionalini\xc5\xb3 komand\xc5\xb3 treneriai buvo susidom\xc4\x97j\xc4\x99 j\xc5\xb3 batais. Verslas sek\xc4\x97si, Dassler pardav\xc4\x97 po 200 000 por\xc5\xb3 bat\xc5\xb3 kasmet (prie\xc5\xa1 prasidedant Antrajam pasauliniam karui)._NEWLINE_1945 m. baland\xc4\xaf amerikie\xc4\x8di\xc5\xb3 karin\xc4\x97s paj\xc4\x97gos buvo beveik sunaikinusios Dassler fabrik\xc4\x85, kuris karo metu buvo naudojamas prie\xc5\xa1tankiniams ginklams gaminti, ta\xc4\x8diau Adolfo \xc5\xbemonai, Kathe, pavyko \xc4\xaftikinti karius, jog firma ir jos darbuotojai susidom\xc4\x97j\xc4\x99 tik sportin\xc4\x97s avalyn\xc4\x97s gamyba. Amerikie\xc4\x8di\xc5\xb3 okupantai netrukus tapo pagrindiniais Dassler bat\xc5\xb3 pirk\xc4\x97jais._NEWLINE_1947 m. broliai i\xc5\xa1siskirst\xc4\x97 \xe2\x80\x93 Rudolfas \xc4\xafk\xc5\xabr\xc4\x97 savo firm\xc4\x85, pavadinimu Puma (pagal savo t\xc4\x97vo pravarde), o Adolfas 1949 m. rugpj\xc5\xab\xc4\x8dio 18 d. pervadino savo firm\xc4\x85 Adidas (Adi Dassler). Nuo to laiko broliai nuolat pykosi ir, nors yra palaidoti tose pa\xc4\x8diose kapin\xc4\x97se, palaidoti kiek \xc4\xafmanoma toliau vienas nuo kito._NEWLINE_Dabar Adidas yra viena did\xc5\xbeiausi\xc5\xb3, populiariausi\xc5\xb3 ir \xc5\xbeinomiausi\xc5\xb3 sportin\xc4\x97s aprangos ir avalyn\xc4\x97s gamintoj\xc5\xb3 pasaulyje.'